khistorydata/jeongjo-sjw-relations huggingface dataset:
정조 15년 · 목
予曰香榼樍子皆令改造乎鼎鎭曰方今改造矣予曰宗廟則十二朔望祭與五大享也紫袱之每年上下容爲無怪而其他陵園則似不必一例上下矣鼎鎭曰果如聖敎矣予曰傳香時以香封幷裹於祝板香榼則勿用常時奉安于欌中而祝板及外樻與欌幷爲刻字以表之俾無相混之弊禮房承旨必於春秋孟朔日奉審摘奸有無頉一一修啓而以此諸條成出節目以爲八啓也予曰刑曹判書入侍刑曹判書具庠進伏予曰未知古有是事而見今卿之四父子俱爲崇品誠狀矣庠曰感祝惶懍不知所達矣予曰思卿前日事豈意卿位至見職乎庠曰臣之得保今日一則造化二則造化矣
정조 15년 · 강
遞承旨徐有成尹弘烈李師濂以洪仁浩爲承旨
정조 15년 · 목
敎曰不爲仕進承旨許遞前望單子入之待下批牌招察任又敎曰坐直承旨幷許遞
정조 15년 · 목
敎曰初欲於明日行次對聞卿有所愼姑趑趄今聞卿往問故相徐領府云始則擊節而歎賞旋又嘖舌而稱善日前諡會後致慨之心不趐水流而雲空如非卿量大心洪國耳公耳只知有明義錄大義理不知其他則寧或爲地人所不可爲之擧而强疾衝寒奮然作行乎於是乎益覺予之知卿非錯矣如使故相有知愧負卿如許誠忠誠大矣以傾信薈蔚之說必多尤悔恨不使逝者起而謝卿觸冒往來能無添損節明日兼値齋日次對不欲爲之特遣史官傳予此意卿須知悉事遣史官傳諭于左議政
정조 15년 · 강
注書李海淸以左議政蔡濟恭附奏啓
정조 15년 · 목
書啓以爲敬奉聖敎傳諭于南部會賢坊契左議政蔡濟恭所住處則以爲昨日親製文致祭於故相靈几此欲使明義錄大義理撑揭宇宙愈久而愈嚴也臣與故相前日雖有不相能者此不遇自己事耳當此聖上興感明義之日安敢顧七八年前之嫌而人造卬否乎臣之往弔故相非特故相是思惟明義錄是重此固臣子職分當爲何嘗近於人所難能之事歟千萬夢朴史官傳宣聖意而臣適齒齦作痛奄奄無生人意附奏鳴謝不能如意不勝悚蹙云矣
정조 15년 · 강
以李亨元沈煥之爲承旨權彝性爲公州判官
정조 15년 · 목
敎曰承旨前望單子入之待下批牌招察任又敎曰公州判官之代令該曹口傳差出待下批仍令明日辭朝
정조 15년 · 강
命湖西李存昌悔悟口供謄來草記
정조 15년 · 목
敎曰湖西李存昌悔悟之口供令該曹分付錦伯一通謄送以來後草記仍自政院頒布朝紙俾各曉然知之事分付刑曹
정조 15년 · 강
命異樣船漂到斯速發送
정조 15년 · 목
忠淸監司朴宗岳以異樣船漂到洪州牧問情譯官分付下送事馳啓敎以厚饋煖着由旱由水一從渠願斯速發送事回諭
정조 15년 · 강
命明川府使鄭宇朋富寧府使李汝節慶源府使李顯宅限麥秋仍任
정조 15년 · 목
咸鏡監司李文源以明川府使鄭宇朋富寧府使李汝節慶源府使李顯宅限明年麥秋特爲仍任令廟堂稟旨分付事馳啓敎以依狀請施行事回諭三邑外如又有賙洫之邑自今番都政限麥秋勿爲遷轉事申飭該曹以其邑名趁開政前狀聞事一體回諭
정조 15년 · 강
命古城僉使狀啓還下送改修正上送本鎭弊由探問狀聞
정조 15년 · 목
因古城僉使徐龍輔到防狀啓敎以幺麼賤卑之僉使焉敢狀啓雖欲狀啓又焉敢自書雖欲自書又焉敢不具格式乎狀啓之初帖書之大違格式原狀啓還下送使之星火改修皇上送本鎭之近來作爲厭避之窠糊口猶難云是豈古人設鎭之意爲弊之由梂弊之策議于帥臣兼具意見狀聞隣鎭隣邑今年停還之果有實效及還穀有弊無弊亦卽探問狀聞事回諭
정조 15년 · 강
命抄啓文臣課講講義漏落之人拿問定罪
정조 15년 · 목
奎章閣啓言抄啓文臣課講詩傳講義分排次數修正入啓之際更爲一一考準則或有條問則二條而條對則合作一條者或有條問則一條而條對則分作二條者甚至御製條問漏落而初不仰對者至於誤落不一而足或有全勻塗抺而不塡處諸文臣條對混錯漏落至於此多萬萬駭然當該諸文臣令該府拿問處之原講義還出給請更定限使之改修正入啓允之申星模一人外無入不犯渠輩若有一分嚴畏之心寧或乃爾乎尋常奏御文宇猶不敢然況程式功令乎又況御製文字事體何等嚴重則渠輩又焉敢恣意偸拔乎此不但講製設置以後所未聞其爲關紀綱誠亦非細如許無狀無嚴之輩豈可拿處而止乎二三處偶未照察者爲先削職後拿問定罪十處內外者幷施定配之典使渠輩少知紀綱也
정조 15년 · 강
命達城府院君岑城府未人柌宇遣承旨致祭杞孫待窠甄用
정조 15년 · 목
敎曰今日卽我貞聖聖后誕辰而壬申又是誕降之年今年洽爲百年且予小子生年之適當聖后周甲之年偏蒙聖后止慈之德逢皆益切孺慕之感時値隆冬軍民之弊不可以所重而忽之謁陵展誠之禮雖不得擧以行之亦豈可虛遇此日達城府院君岑城府夫入柌宇遣承旨致祭承旨中時無達城家族親獻官以前都承旨徐邁修進去祭文當親撰矣聞其奉祀孫無職名云爲先令該曹口傳付軍職待窠甄用
정조 15년 · 강
罷拿抄啓文臣尹寅基等罷金履喬職
정조 15년 · 목
因抄啓文臣削職拿處傳旨敎以其中尹寅基金履載李明淵最輕削職後拿處改以罷職後拿處金履喬尤最輕改以罷職原傳旨改付標
정조 15년 · 목
箚略曰伏承各司貶坐申飭之命而第臣宿病近益添谻擧行無路所帶衙門毋論緊漫緣臣衰病考績大政一幷廢却臣違命之誅於是益著伏乞亟遞所帶諸任批以考績事體非不嚴重朝家每念敬禮之意年老大臣兼管衙門自前雖在申飭之時例賜曲諒卿之箚辭不亦遇乎安心調理仍命遣史官傳諭
정조 15년 · 강
兵曹判書徐浩修陳疏辭職賜批
정조 15년 · 목
疏略曰伏奉本兵除旨及承十行絲綸極其鄭重諒臣情踪難安諭臣處義之不然奉讀未半涕淚無從第臣秋初遭羅以後念絕榮途自分爲屛退之物今乃蹲冒於西銓則放倒之譏無以自解至於僚堂間靳安之端有不敢煩陳俯垂矜察亟遞臣職批以旣出脚又尋章處義近於戲邊如使故相有知曰是乎否乎還給不識爲先廕之至意者將來以何顏歸見故相乎去就使之自量決之事分付若欲承牌以前牌倠促
정조 15년 · 강
遞大司憲洪檢執義李身晦掌令任長源金星甲持平尹九宗李益恢
정조 15년 · 목
因茶時啓辭敎以呈告及在外入幷許遞政官牌招開政差出也
정조 15년 · 강
有政吏曹判書吳載純參議曺允大兵曹判書徐浩修進
정조 15년 · 목
以申應顯爲大司憲朴宗來爲執義權枰爲掌令鄭東愼張至顯爲持平申獻朝爲副校理李杫永爲修撰鄭存中爲知春秋閔台懗爲副總管
정조 15년 · 강
命崔必恭永爲放送
정조 15년 · 목
刑曹啓言崔必恭招致公廨以永永覺悟與否及同學之人達見誰某更加詳問則以爲當初以邪學爲業者身勢無處無子無田宅無一分榮樂之望故意思窮極欲求後世之福論其情則慽也而幸蒙聖恩尙今偃息於覆載之間矣自玆以往永滌邪心若有一毫隱匿則棄市寸斬以示萬民以社邪學至於同學事尋見此類當以永悟之道向誨與之同歸於正云矣稍待日後更爲招問復審眞僞仍探同類開諭與否敎以今則遇於三令渠供亦可見出自眞情然而一向招問一向草記揆以事面近於屑越自今永爲放送許作良民渠之役名卽醫生而前判堂主按此事備知顚末適兼醫司之任其所養其恒心制以恒產之方使之留心以爲入其入之地事申飭該司也
정조 15년 · 강
召見奉審閣臣徐榮輔于重熙堂
정조 15년 · 목
北道本宮奉審後入來也○予曰咸興永興兩本宮奉審形止詳細陳達也
정조 15년 · 강
咸興永興兩本宮祭器祭品命待圖式書下遵行
정조 15년 · 목
檢校直閣徐榮輔啓言咸興永興兩本宮奉審形止臣在業時已具馳啓而本宮建置其來久遠祭禮與太廟不同祭品祭儀不無欠敬者與道臣反復商量矣祭品多寡排器高下初無一定之制故別差官吏輩增減推意未有分數揆以事體極涉未安及今指一的定恐不可已矣敎以大抵本宮體貌用原廟之制外臣未嘗照察管檢之致別差輩供務之節草率屑越聞多欠敬今番特遣奉審之行者專爲是耳今聞爾言更聞其所未知者如是而能無如不祭之歎乎彼別差輩卑微之類何足責也旣聞之後豈不一刻任渠所爲自今所謂內饌名色各別嚴禁祭物中別差之私自販貿於京肆之謬例亦爲痛禁自今當自內廚下送物種數爻開錄狀聞事分付道臣而祭卓見樣巳上來就此卓樣造成鍮鑄祭器至於祭品亦不可不略加商量釐正待圖式書下依度支定規之例別成一册藏于該道監營自京亦各分藏于史庫及內閣禮曹內需司以此意下諭於道伯以爲依此遵行之地也
정조 15년 · 강
命大臣禮堂奉審行如値祭享爲獻官將事
정조 15년 · 목
檢校直閣徐榮輔啓言本宮行祀之時擧行唯有一別差守僕數三人而已若夫將事肅敬不失其儀則是在於宮差宮屬而非造次間敎之使熟道臣之意以爲朔望祭使別差擧行大享節祭道臣地方官輪回進參爲好云若依此變通恐合事宜請下詢禮堂處之敎以道臣及輪回將事固好事係莫重儀節更合商量至於大臣禮堂年例奉審行下去之時如値朔望祭享及大小別享則爲獻官將事之意定式令禮曹載之見用禮曹謄錄仍令道伯及本宮別差各載謄錄依此遵行今番則祭器造成享圖修潤事體自別豈可只令別差將事乎香則以先爲下送奉安者用之而待祭器奉詣道伯祗受躬詣奉安于本宮來四月大享日道伯爲獻官事下諭也
정조 15년 · 강
命陳設圖式依典禮釐正笏記仍用
정조 15년 · 목
檢校直閣徐榮輔啓言陳設圖式出於別差輩一時臆見初非法典所載也故舊例與見行之例各自爲式又因卓床之狹窄苟且推移顚錯架疊事極未安雖無一依典禮所載至於略爲釐正去其太甚恐無不可笏記非朝家所的定也則圖式釐正之時亦爲照管改之恐合事宜矣從之敎以笏記則仍用也
정조 15년 · 강
命守僕之肄習笏記道臣受講考其勤慢
정조 15년 · 목
檢校直閣徐榮輔啓言祭祀之禮多係於守僕之熟不熟而元無肄習之例故率皆臨事齟齬今若使之誦讀笏記則承事之際自然嫺熟而道臣之意亦以爲道臣春秋奉審時親自受講考其勤慢以施賞罰爲好云令道臣成節目擧行恐好矣從之
정조 15년 · 강
命祭監守僕祭廳直聊賴磨鍊分給
정조 15년 · 목
檢校直閣徐榮輔啓言祭享擧行守僕以無聊賴之資故使作厭避之窠今若定給恒料俾皆樂赴則可爲矯弊之策令道臣就業小末中量宜區劃永爲定式又有祭監祭廳直名色其爲緊重亦不下於守僕一體定給常料似好矣敎曰祭監及守僕祭廳直爲幾名而若磨鍊料米則當用何例乎榮輔曰祭監一人守僕三名祭懕直一名矣渠輩聊賴惟有出料一條而穀物區劃又將於業小米中取用實涉重難不可不斟量磨鍊料米似當一倂以六斗磨鍊矣敎以道內穀簿雖曰不敷爲所重豈可不爲區劃乎每人以六斗料磨鍊分給無論業小米及他條穀物令道伯應有穀物中如難劃出本道京納內需司奴婢或本宮別差年例進上條米中區劃爲可乎竝令道伯指一狀聞也
정조 15년 · 목
檢校直閣徐榮輔啓言祭器以鍮木磁器互相錯用體樣大小亦無定制固是末遑之典而目今器品之欠敬專由於磁器鍮木磁三色中易傷者莫如磁器易傷而無以續續改備則其勢不得不苟充而致欠敬潔之弊矣此一款恐合釐正矣敎以爾說不但如此取來磁木各哭奉審則其爲悚然莫甚於此早知其如此則豈至今因循乎至於儀節間事雖不敢輕議更張莫重祭器不容一時仍舊且哭皿各品磁木相混於鍮鑄揆以事面尤有萬萬苟艱者自今一倂以鍮鑄之品純用而當趁來四月大享造送先以此意令道伯知悉也
정조 15년 · 강
遞持平鄭東愼以朴崙壽代之
정조 15년 · 목
敎曰守令署經一司則爲之一司則尙未備員云未肅拜持平許遞前望單子入之待下批牌招擧行
정조 15년 · 강
命持平朴崙壽同福縣監除授
정조 15년 · 목
敎曰何時出牌今始入來向來飭敎之後焉敢如是乎持平朴崙壽同福縣監除授當日辭朝
정조 15년 · 강
命鎭安縣監尹永僖移補加里浦僉使
정조 15년 · 목
全羅監司鄭民始以鎭安縣監尹永僖托以引義使公兄替呈公牒萬萬痛駭罪狀令攸司稟處事馳啓敎以近來士未廉耻不古以官俸之異於家食若得一麾之名則親朋柏脫家屬攢賀如是之故外補之典卽行遣之減一等者而渠所自待人之視之不以爲罪譴此習亦從無耻中出來誠不可使聞今之尹永僖事亦然渠以新逭雖不識格例認以爲眞箇官職在巡營規飭之道何可任渠所爲乎渠之職品堂下而爲堂下窠守令故渠必看作階梯職而然渠之生疏不足深誅揆以朝體寧容乃爾永僖移補加里浦僉使使之銳意修擧抉蘇宿弊後令帥臣狀聞當內遷以此申飭道帥臣處該鎭僉使令該曹依例遞付京職此狀啓還下送
정조 15년 · 강
以朴華源爲鎭安縣監
정조 15년 · 목
敎曰鎭安縣監之代令該曹口傳差出其間曠官許久民邑豈不受弊況三政方張之時乎待下批仍令當日辭朝
정조 15년 · 강
許施湖南稅穀船運變通之請
정조 15년 · 목
備邊司啓言全羅監司鄭民始稅穀船運變通事狀啓有稟處之命矣捄弊之論專以先運遠邑次運近邑爲弟一耍道狀辭中論列利害者反覆參究其言的確精實可以致用但念湖南列邑之以皆屬再運以爲不便容或無怪而若果行此法以致有便利之益則人見之各自不同亦何可盡恤乎狀中所請幷令依此擧行後錄合行條件請亦爲分付舟司及各衙門允之
정조 15년 · 강
命別監姜守忠嚴棍不飭之司謁等懲勵
정조 15년 · 목
右邊捕盜廳以去夜別監姜守忠被捉於巡邏啓敎以前後申飭之下如是犯罪萬萬駭痛爲先除名各別嚴棍不能檢飭之司謁及頭目掖肄令該曹嚴杖懲勵也
정조 15년 · 강
召見承旨李晩秀于誠正閣
정조 15년 · 목
予曰昨日抄啓文臣課試科次時元子在予傍見諸券欣然色喜使取朱筆左右揮洒運腕超健氣像誠可觀取其試券見之則李明淵金義淳金達淳安廷善等試券也尋常游嬉事甚希貴昨日處分容有可恕矣
정조 15년 · 강
召見兵曹判書徐浩修于重熙堂
정조 15년 · 목
予曰本曹二軍色釐弊之擧旣令該郞從詳爲之矣今皆釐正云耶浩修曰聞該郞李冕膺言則幾皆矯正云矣予曰釐正後成出節目以爲永久遵行之地也浩修曰退與該郞更爲商確矣
정조 15년 · 강
命祀典所用香禮房承旨進詣監捧
정조 15년 · 목
承旨李亨元啓言祀典所用之香所重何如而一任香室守僕私自出納極爲未安從今以後關東所封紫檀香戶曹所進沈香當其捧上時禮房承旨進詣香室詳審監捀後八盛樻座着銜封鎖至於封香之際亦爲親進擧行恐合事宜矣從之
정조 15년 · 강
命抄啓文臣李明淵等分揀李義行放送
정조 15년 · 목
敎曰承宣旣知之抄啓文臣李明淵金義淳金達淳安廷善等處分特爲分揀若此則豈可一放一否一體分揀以事係莫重也故十分咨且而更聞事實非故犯可知李義行亦爲放送
정조 16년 · 강
以尹序東爲校理權坪爲修撰前望也
정조 16년 · 강
敍前大將李邦一復授前任
정조 16년 · 목
因御營廳習陣頉稟單子敎曰飭已行前大將李邦一敍用復授前任牌招受符
정조 16년 · 강
召見定例釐正堂上李秉模及輪對官于誠正閣
정조 16년 · 강
以徐邁修爲承旨前望也
정조 16년 · 강
命南殿歲謁吉日以望前後推擇宮謁更待下敎
정조 16년 · 목
敎曰歲後降寒甚於歲前待稍解欲行歲謁之禮今日日寒倍甚於近日百官軍兵之冒寒陪衛未有甚於今年歲初況廟謁已行之南殿行禮吉日以望前後更爲推擇宮謁欲差先或同日行禮以待下敎事分付禮曹
정조 16년 · 강
命各陵祭器不謹造送委折査問該曹以聞
정조 16년 · 목
廣州府尹沈晉賢狀啓以爲獻陵新造食卓五坐比舊件差小圓徑以禮器尺減七分所見則不至六段未安敎曰食卓用於卓上事體尤何等尊重則有此參差之別當初不能檢飭其責難免況筵敎申嚴更令看審更令造送更令詳問該曹以無欠草記然後始令正朝行祀之獻官看審爲有司地至矣盡矣而執頉又如許戶判事萬萬駭然獻陵祭器中執頉不但若此光陵靖陵懿昭廟祭器亦然至於元陵祭盤雖曰預備件本陵祭爵之不善修補向筵之敎果何如則爲有司者復於本陵祭器有此不謹尤豈不萬萬駭然乎其委折及初次造送更造時該曹堂郞査問草記看審次進去郞官計士處亦爲査問草記事嚴飭分付
정조 16년 · 강
命闕內衛士以鄕軍代直
정조 16년 · 목
內局以都提調意啓言臣取考藥院謄錄則爲愼重之道闕內入直官員及衛士直所有淀便權換之例矣建陽以東尤宜審愼而臣適忝軍門故聞銅龍門入直訓局軍多是城外居住之類食代往來之際必不無欠潔不淨之慮鄕軍則渠輩所接皆在闕外近地番所傳食亦無掣礙難便之端以西營入直禁衛軍四十名移入銅龍門銅龍門入直訓局軍一百名內五十名換直西營五十名添入金虎門則內入直軍額別無所減而愼重之道尤爲自別請以此意分付兩營允之敎以金虎門之添入五十名能無狹窄乎此則卿與該營都提擧及將臣相議如果狹窄令該營指一論理草記若此則集賢門軍亦當換入矣軍則同接於廣智營而其代以弘化門鄕軍十五名該把總率領入直事分付○訓局啓言金虎門軍兵入直處所本自有裕亦有空閑雖五十名添入果無狹窄之慮故謹依批旨銅龍門軍五十名把總率領移直金虎門五十名哨官率領換直西營集賢門軍十五名廣智營添入後哨官出直而竝待標信擧行○禁營啓言西營入直本營鄕軍四十名該將官率領與銅龍門入直訓鍊都監將官軍兵相換入直弘化門入直鄕軍十五名除出把總率領與集賢門入直訓鍊都監將官軍兵替代入直竝待標信擧行
정조 16년 · 강
推內閣提學吳載純重推檢校直閣徐榮輔
정조 16년 · 목
以吏曹領籤望單敎曰閣屬官差出例有薦狀啓目啓下然後越送該曹而今番則差出而不知啓目而不爲該曹望筒以薦狀啓下懸註近來內閣事皆如此一提學推考入直閣臣從重推考閣吏嚴治
정조 16년 · 강
安昌君燝陳疏賜批罷總府諸堂職仍命兵判棍問總卽金鍾翕等
정조 16년 · 목
疏略曰臣今月初四日直總府經歷金鍾翕時在直中終日貪飮達夜使酒至欲毀裂其郎廳所揭板爲府隸所挽止則移怒府吏傳語欲治其罪臣不知何事不得已許之則乃使露膝壓跪於仰瓦之上移時而後止一邊捶楚水工號呼之聲令人駭愕翌朝忽來請見故臣不爲延接但以後日相見之意溫辭以答則鍾翕隔窓却立大聲咆哮一則曰待郎廳之道不可如此二則曰爲堂上之體大段失着其他口中無數誶語臣不必索言其悖戾之狀衆目所覩臣猶容忽略施罰於郎廳下隸又用罰直之例則亦不聽從晏然在家其所驕倨莫敢誰何此莫非臣不似貽羞至此乞賜鐫削批以總郞金鍾翕所爲不可責之以常性以郞官叱辱堂上已關紀綱外此擧措之乖悖姑勿論下屬治罪自有例施之笞棍則爲此虐酷之刑者渠罪尤無所逃丙申間見一宣傳官禁中直處酷治內吹之擧至于今未嘗一除守令筵臣或言其篤考之親而不可以渠一身之私情或忽百里之民命非不知可矜而終未之聽從況此人所爲甚於一宣傳官乎爲先削其薦汰其職出付兵判嚴棍捧招草記上而揭板欲毀之中而堂上則詬叱下而府屬用酷刑有一於此該郞宜卽來告于兵曹該堂亦當據實草記而汔無一言者萬萬駭然其時入直堂上及行公堂上一幷罷職入直郎廳行首郎廳汰去亦令兵判棍問草記其餘行公郎廳亦爲嚴處次令兵判棍問其不發告委折草記大抵總府郎廳之不擇莫如近日如是之故有似此所犯此後復舊例除非表表有地處人毋敢如前雜宂事嚴飭該曹卿其勿辭行公
정조 16년 · 강
江華留守柳戇疏陳老病乞遞賜批
정조 16년 · 목
批以年至懸車力猶强壯卿其勿辭行公
정조 16년 · 강
命卿宰年七十陞資者擬入知事窠
정조 16년 · 목
敎曰因宰臣疏思之除夕齋所欲爲下敎而未果者已例旣多今何獨斳卿宰年七十今年陞資而不滿一階未入耆社者令該曹今日政知事作窠擬入以示朝家尊年之意
정조 16년 · 강
推忠淸水使金明遇罷安興僉使呂從周
정조 16년 · 목
兵曹啓言前因安興僉使呂從周題目有關問該閫草記勘罪之命矣發關査問則該水使金明遇牒報以爲安興民戶爲回百餘戶而城堞修補九月始役築城石子定其尺數長則三掌廣則一尺厚則五寸每戶三塊較準捧納多數點退以至一民負石屢次往來民怨傳及道路此是城役所使其他奉公亦皆竭誠故果爲居最云今觀所報所捧石子雖與斂民利已有間民怨旣播不可曲恕該僉使呂從周罷黜該水使旣知所怨則何不察飭乃於莫重殿最糢糊說去及其關問之後初則盛稱民怨又云竭誠奉公兩面爲辭終欠別白請從重推考允之
정조 16년 · 강
命忠州營將李東善等特爲復資
정조 16년 · 목
兵批啓言陞資拜營將者以不職遞罷則勿計朔數之多少還收資級載在法典矣忠州營將李東善淸州營將李翼鉉前公州營將李長煜旣於準瓜前削職所授加資依例還收敎以今番申飭後限內捉納未必不爲渠輩在任時盡心之效特爲復資又過限則舊營將復資勿論新營將論勘事分付
정조 16년 · 강
命平昌郡守李曾祜改差
정조 16년 · 목
吏批以曾祜今年恰滿七十請依式改差允之敎以今日政差代仍令一兩日內下送
정조 16년 · 강
閫帥守令故失馬人降資罷職
정조 16년 · 목
寧邊前府使李書九罷職黃海前兵使元厚鎭兵安前兵使李得濟江陵前府使李集斗平壤前庶尹曺允大降二資鳳山前郡守王漢禎瑞興府使金憙谷山前府使朴天衡龜城前府使具綜黃州牧使張鉉國熙川前郡守李得臣長淵縣監安宗厚降一資
정조 16년 · 강
有政吏曹判書金文淳參判朴祐源參議沈煥之進
정조 16년 · 목
以李集斗爲校理曺允大申獻朝爲副校理朴天衡韓光植爲修撰李義弼爲禮曹參議南義老爲平昌郡守李冕膺爲司諫趙宗鉉西溪君熠爲都總管白東俊閔台爀黃昇源姜五成李亨元爲副總管洪秀輔李寬爲知事
정조 16년 · 강
命全羅兵虞候望筒勿施
정조 16년 · 목
全羅兵虞候以尹範會李潤默李光漸擬入敎曰已外任者竝與外任差代近於已甚此望筒勿施
정조 16년 · 강
以李得臣爲刑曹參議前望也
정조 16년 · 강
漢城府以孝烈人啓
정조 16년 · 목
孝子故縣監柳正養居北部故學生權箕應居南部烈女故學生權箕應妻李氏故學生尹慶門妻李氏故學生李國遠妻趙氏故醫人金光珪妻鄭氏居南部故通德郞安龜彬妻鄭氏居西部
정조 16년 · 강
命判府事兪彥鎬祿俸更爲輸送
정조 16년 · 목
京畿監司徐鼎修以判府事兪彥鎬祿俸不爲領受馳啓敎以更爲輸送事回諭
정조 16년 · 강
停總廳守廳春操仍命畿內水操及諸道水陸操與巡點一體停止
정조 16년 · 목
總戎使李柱國狀請春操請令廟堂稟旨分付敎曰與守禦廳停操事回諭畿內水操諸道水陸操戎政雖重方春豈可擾民與巡點一倂停止事令廟堂行會其餘事係稟處者不待次對草記稟處事令廟堂知悉
정조 16년 · 강
命訓局捉虎軍金億萬等陞充元軍
정조 16년 · 목
訓局啓言本局待年軍金億萬李東鎭私獵于楊州地捉大虎一頭依例充定元軍各給三升一疋木綿二疋布子一疋敎以與元軍有異差備賞挌雖非可論元軍卽爲陞充
정조 16년 · 목
敎曰近聞諸道癘病尙不寢止間有熾盛之處云當此農作之時言念民事豈勝憂念癘祭祝文令弘文提學撰進與香封分送諸道俾各祇受可以設行處卽爲設行可以觀勢設行處使之觀勢設行事分付
정조 16년 · 강
飭嶺南諸倅母離官次殫竭賑政
정조 16년 · 목
慶尙監司鄭大容狀啓以爲昨年穡事便成穴農一邑之內歉穰相懸一坪之中災實判異蔀屋契活之艱每在窮春赤立之際如不審察緩急別般接濟易致顚連之患故梁山榮川龍官知禮醴泉順興漆原尙州靈出玄風豐基奉化金海善山咸陽河東比安星州等邑雖曰尤甚參以民間爻象不必張大設賑故就其尤甚面里中抄出最切急之類方營救急而飢口多寡雖難預料所入穀物已有料辦不須仰陳至於之次邑若有不得已救急處則亦令一體賙救而此與公賑有異飢口穀數之逐等陳聞恐涉煩屑待其畢救急擧槪登聞敎曰方春民事比窮冬必難聊活言念及此耿耿在中卽見狀辭比所料豈不甚幸然無論私賑與救急爲守宰者若不竭誠殫心民豈得免捐瘠乎來頭勤慢自有考察之道而以此先甲之諭知委列邑俾勿一毫不勤限麥秋救急諸邑守令切勿移步各其掌外一步道臣亦體此意十分惕念對揚事令廟堂嚴飭
정조 16년 · 강
平安監司洪良浩以道內才行入開錄馳啓
정조 16년 · 목
生員張受敎年六十四讀書操行見稱鄕黨居平壤幼學鄭趾顯年五十五敦睦修謹不贊先訓居鐵山
정조 16년 · 강
推諸道道臣命勸婚過葬每年分四等修啓京兆亦倣此例
정조 16년 · 목
同諸道勸婚過葬狀本敎曰助婚之多有全闕已極駭然至於過葬以昨年薫染死亡豈有無乎報來之理而報處近於塞責不報邑名如是夥多守令之怠忽姑舍之道伯事極爲未妥諸道道臣從重推考原狀出付廟堂嚴飭各道限夏節前更爲修啓而諸道每於歲末修啓之故雖令申飭未免後時此後每年分四等修啓京兆亦依此事分付
정조 16년 · 강
命以十五日行永禧殿展謁
정조 16년 · 목
禮曹以永禧殿展謁吉日推擇以稟有是命
정조 16년 · 강
以李敏采洪仁浩爲承旨前望也
정조 16년 · 강
行召對于誠正閣承旨徐邁修閣臣李晚秀玉堂李集斗朴天衡
정조 16년 · 목
講貞觀政要第三卷
정조 16년 · 강
判下永禧殿動駕時軍兵之數
정조 16년 · 목
兵曹以永禧殿動駕時軍兵取稟敎以訓局步軍十六哨馬軍三哨爲先後廂御營廳留陣禁軍三番隨駕
정조 16년 · 강
命貞陵令洪樂舜遷轉問供職
정조 16년 · 목
貞陵六朔朔望焚香香陵官當爲祗受陪進而參奉入直令洪樂舜謂以報瓜病不供職該曹請樂舜改差其罪狀令該府拿問重勘敎以報瓜則直出代便是已遞不欲供職似然以洪樂舜之故將無故作散此已可矜添之以拿勘近於已甚遷轉間供職事分付
정조 16년 · 강
定園幸時隨駕軍兵糧料
정조 16년 · 목
備局啓言園幸時都監兵曹隨駕軍兵糧太區劃後草記以聞事有命矣訓將趙心泰以爲隨駕軍爲一千三百二十六名馬爲五百五十七匹糧米每軍每時米一升馬太每馬每日太二升往還竝依昨年例以三日七時磨鍊則米爲六十一石十三斗二升太爲十八石八斗五升而米每石錢五兩太每石錢三兩合以計之略綽爲三百六十五兩零數雖無多必辦歲下之資然後可以永久遵行本局保軍所設置數十年見今所儲殆過二千五百兩今若以此付諸軍糧條則庶使實惠下究上項保軍所贏錢二千五百兩中二千兩以園幸時隨駕軍馬糧太之資仍付本所從長取贏歲備四百兩錢以爲每年上下之地事成節目擧行至於今番幸行旣在設施之前以餘錢五百兩從實數依式例出給極涉便宜云兵判李秉模以爲龍虎營軍兵隨駕爲二百四十名依訓局例以往返七時每名每時一升磨鍊則米爲十一石三斗價錢每石五兩計之則錢爲五十六兩軍馬一百五十六匹每日太二升磨鍊則太爲五石三斗每石價錢三兩計之合十五兩六錢都數不過七十一兩六錢禁旅賞試射條四百兩每年自二軍色移來一軍色而近作行用極爲無義此中除出此數計給軍糧則不犯經用亦無難便之端云御將李邦一以爲常年隨駕軍爲一百三十九名馬爲九十三匹依訓局例磨鍊則糧米爲六石七斗三升太爲三石一斗五升而米價每石五兩太價每石三兩都合錢四十一兩七錢若値本廳隨駕當次軍爲一千二十七名馬爲三百五十五匹七時糧太用訓局例計以價錢則都合錢爲二百七十五兩一錢無論常年與當次其所區劃以本廳屯稅錢生殖爲之則可無他慮云禁將徐有大以爲常年則軍二名隨之若値隨駕當次則軍爲九百十九名馬爲三百八匹用訓局例則七時糧太價錢都合爲二百四十五兩二錢而本營則實無從他路區處之道一年行用雖患不足而從此中用下爲宜云本兵與諸將臣之議如右所陳竝依此施行恐合事宜至於糧太七時云者特以昨年例磨鍊而園幸時日子之或多或少不可硬定雖或過於七時此則使該營門一一出給使軍馬無有一時窘束之弊事請一體分付允之仍命以軍馬糧太區劃更爲草記又啓言駕詣園所還御本府之後或試士或試射則其間日子之或多或少不可預定而各營門糧太磨鍊之以幾日幾時爲言者雖出於援引昨年之例揆以事體終有未安而糧太一時容入旣定其數則無論九時十時該營自當照此擧行設令臨時有日子加數之事自下推移亦不無其路此則非可慮故幾日幾時今不欲斷定訓局如此則本兵與禁御兩營自當照訓局例擧行亦不必更加商議至於保軍所贏餘錢二千五百兩自今年全數生殖然後可無他日用下時不足之歎此則依下敎奉行之意已爲分付今番則本局餉色有若干米太所餘條以此磨鍊足可相當該將臣所區劃如此大抵軍馬糧太勿論幾時其所入不至大段各營將臣似不至以此貽慮朝家而當此新定式之日使之更加愓念
정조 16년 · 강
命前總郞金鍾翕等勘律以聞
정조 16년 · 목
兵曹啓言總郞金鍾翕等一竝捉來嚴棍取招則鍾翕供以爲初五日直所若干飮酒同官沈弘祖以番次事欲治下吏故進去堂上直所通以來見之意則堂上不見故果以郞廳請謁堂上不見其在待郞廳之道理不然云云言辭不免不恭則堂上勃然大怒卽令呈所志故初六日書所志以給下吏而已下屬酷刑事沈弘祖欲治下吏而適値齋日不得施笞棍果爲法外之刑實非渠所爲揭板毀棄事沈弘祖之欲出番也下吏拒執言甚不順故以爲體統若此此等懸板將焉用哉撤毀無妨云沈弘祖供以爲初五日果與金鍾翕飮酒而若有新來人則入番自是廳規故言于掌吏則以爲昨年十二月下位雖得曹司未納禮木及行禮則不得出番之意一會揭板苟不遵守則此懸板撤去云云言極不恭故欲治而適値齋日果使跪坐於仰瓦上云李寬會供以爲初五日夕移職故金鍾翕事未及聞知云尹弘心供以爲初八日聞金鍾翕事往見鍾翕力言其事體不然又見堂上止其治疏之擧堂上亦以爲然初十日一會出令伊日堂上呈疏故不得會而只俟處分云李文道供以爲初九日入直聞安昌君上疏之說問其委折乃以金鍾翕事也雖欲往告兵曹不先不後在於堂上治疏之際則便同先告免罪之計不得告之云李雲祜供以爲與金鍾翕替直略有所聞問于沈弘祖則不明白言之事實果未詳知云金益淳尹範會李潤默趙台鎭具載厚李熙燮等供以爲初十日聞一會之報來到闕下而因堂上上疏而不諧始聞金鍾翕事云今此事端本由沈弘祖法外之刑又是弘祖所爲則該堂疏語之竝歸鍾翕未免爽實而毀棄揭板之說詬辱堂上之擧鍾翕無辭自服固無彼此輕重之可論李寬會雖以其時行首入於該府現告其日夕移拜外職未及聞知似無足怪尹弘心乃爲行首則所當卽地一會擧廳報兵曹而不此之爲往來於金鍾翕及總堂之家有若緩頰者已涉不緊初十日一會之令亦難免稽滯之罪李雲祜旣與沈弘祖多日伴直而弘祖之不爲明言益可見弘祖之無狀而雲祜之泛聽度日極爲矇然其他各人等雖以晚時聞知一辭自明事當一竝勘處以懲日後敎曰供招與疏語略有相左疏語則以三罪竝屬金鍾翕而諸供則以法外之刑歸之沈弘祖而渠亦無辭自服弘祖削名仕籍還屬禁旅鍾翕則酷刑事旣脫空而毀板及叱辱兩罪渠亦不得發明然則削薦過矣且所謂揭板意謂莫重受敎廳風之板矣今聞不過是渠廳新揭之完議云爾則亦非大罪只以郞廳叱辱堂上之律卿其卽爲詳考擬律草記李寬會極爲瞹昧尹弘心以之次行首以已遷轉之人書送現告萬萬可駭與李雲祜不卽擧廳之罪分等指一勘律草記其餘各人等別無更問之端分揀放送
정조 16년 · 강
飭諸道遺棄兒收養之方仍禁關西嶺南私賑邑富戶勸分之弊令廟堂成送空名帖
정조 16년 · 목
平安監司洪良浩以道內遺棄兒收養乳母等各給糧馳啓敎以方春賑貸之政在壯丁猶不可忽況黃口乎近來飭令稍弛典則頒示有名實不副之歎文王之所以爲文王卽先斯四者此擧又豈非恤四中一事乎令廟堂拔例嚴飭諸道至於私賑諸道尤宜另念處以此申加嚴飭日前見狀啓欲爲下敎而未果關西嶺南伯皆以不煩公賑從便救急爲說而所謂救急者若失其方營邑之賑貸適足爲富戶難支之端則是朝廷吝穀不念民弊也其爲苟且孰大於是況富民亦民也勒令勸分則貧富可謂均受其害亦豈成說乎亦令廟堂嚴飭各該道勒分之擧一切勿爲若此則鳩穀之方不可不指示此則左相往復道伯停當以空名帖量宜成送之意論理草記事招致備郞傳之
정조 16년 · 강
濟州牧使李運彬以大靜縣爲奴罪人金壽賢物故馳啓
정조 16년 · 강
命再明日先詣眞殿行大奉審次詣南殿景慕宮展拜隨駕馬兵除甲胄
정조 16년 · 목
敎曰再明日卽孟朔大奉審日也先詣眞殿行禮後出宮內門路以拱辰門爲之外門路弘化門爲之南殿展拜後次詣景慕宮展拜路由館峴事分付又敎曰廟謁擧動時隨駕馬兵除甲胄再明擧動一體爲之事分付
정조 16년 · 목
兵曹啓言依傳敎沈弘祖還屬禁旅李寬會李文道金益淳尹範會李潤默趙台鎭具載厚李熙燮等分揀放送金鍾翕杖八十奪告身三等尹弘心杖六十奪告身一等李雲祜笞四十付過還職笞杖請幷收贖允之敎以如有功議各減一等又以鍾翕功減一等杖七十奪告身二等弘心切減一等笞五十解見任別敍雲祜切減一等笞三十幷收贖放送啓
정조 16년 · 강
命停諸道官鎭門聚點及咸鏡監營獨鎭部鍊
정조 16년 · 목
備邊司啓言聖意難於擾民各道水陸操及巡點旣命停止諸道官鎭門聚點及咸鏡監營獨鎭部鍊亦係擾民之端姑爲一體停止之意請竝分付允之
정조 16년 · 강
命戶曹判書趙鼎鎭前工曹判書具庠具㢞推考戶曹佐郞具膺重推工曹正郞李晉秀閔垠佐郞趙儀逵拿處
정조 16년 · 목
戶曹啓言獻陵食卓五坐初次造送時旣不能較看新舊致有參差光陵祭器初再次連爲修改靖陵祭器初次修改而更爲奉審時又不能覺察欠處元陵祭盤初次執頉三坐幷爲修改而再次郞廳奉審時無執頉之事故不爲改備懿昭廟祭器初無報來之事故其有頉與否臣茫然不知不能修改莫非臣昏昩之罪而看審進去郞官具膺處査問則以爲其時健元陵元陵祭器一一奉審而元陵祭盤俱爲無頉預備件初不出示故果未執頉云獻陵靖陵祭器奉審計士林志養處査問則以爲獻陵祭器中食卓新舊件俱爲無頉故參差與否不得較看靖陵祭器初次造送之外別無欠處故亦未執頉云光陵祭器奉審計士李景老處査問則以爲初次造送外有頉件竝爲奉來而新舊件未能較看云査問工曹則初次造送時判書具㢞郞廳李晉秀趙儀逵更爲造送時判書具庠郞廳閔垠趙儀逵云矣敎曰卿則推考郞廳具膺從重推考英非卿矇然之致計士何責乎工判亦爲推考該郞再犯者拿問嚴處初犯者拿處
정조 16년 · 강
有政吏曹判書金文淳參判朴祐源兵曹判書李秉模進
정조 16년 · 목
因寶劍望筒敎曰老病及導駕進去時帶詞訟總管許遞時帶亞將人亞將改差差代總管之代政官牌招開政○以沈豊之爲工曹判書柳鎭茂爲長淵縣監金頤柱具㢞爲都總官李祖承李頤祥爲副總管
정조 16년 · 목
政院以該監司勸農有旨祇受狀啓稽滯請推允之
정조 16년 · 강
命渭原郡嘉義金泰浩給宴需妻白氏給綿紬仍令地方官存問後狀聞事回論于平安監司
정조 16년 · 목
該監司洪良浩以老人歲饌題給過百歲者依例加給米肉馳啓其中泰浩年一百三妻白氏年一百敎曰其中百歲老人之夫妻偕老者加給外夫給宴需妻給綿紬仍令地方官存問狀聞以示朝家尊高年之意事回諭
정조 16년 · 강
命闕內傳漏軍及敦化金虎丹鳳三門東北兩所軍士竝十三人各去核二斤題給
정조 16년 · 목
兵曹啓言依下敎永肅門傳漏軍二名水閣傳漏軍一名馬軍營傳漏軍一名金虎門軍士二名敦化門軍士一名丹鳳門軍士三名東所軍士一名北所軍士二名等處各去核二斤依例題給
정조 16년 · 강
命時囚趙儀逵等照律勘放
정조 16년 · 목
禁府以工曹佐郞趙儀逵前正郞李晉秀閔垠等原情啓請刑推得情竝敎以除刑推以草記照律勘放
정조 16년 · 강
遣承旨馳詣宗廟景慕宮奉審摘奸
정조 16년 · 목
敎曰明日卽上元日也依近例明夜及前一夜後一夜皆弛禁事分付
정조 16년 · 강
命明日還宮後行朝參
정조 16년 · 목
敎曰歲初朝參明日展謁還宮後當爲之處所以明政門爲之
정조 16년 · 강
推禮曹判書鄭好仁承旨申耆
정조 16년 · 목
政院啓言明日朝參儀註中宣敎一節誤爲添入臣之俸入不勝惶悚而請當該堂郞推考允之敎以陳賀外豈有宣敎之例大是不察爾則推考該郞何責勿論
정조 16년 · 강
放定配罪人徐有聞遠竄罪人洪明浩放逐罪人李重蓮
정조 16년 · 목
因黃海監司李敬一以平山府定配罪人徐有聞到配狀啓敎曰猜得妄度之弊卽近日翰林輩弊俗也死罪也今番所犯渠輩焉逭懲一之典而洪樂游之勸敎洪明浩無論如彼如此有難以此加罪只於徐有聞處分矣更思此則分數未免稍越一界若或不悛前習一有冒犯其所痛治必不至於後時姑爲分揀事回諭擧措則令人代羞而體貌則甘歸犯分初何心抵死不奉書更何心反請諸臺之罪乎何必索言不足深責一洪明浩外亦豈更有明浩者毀劃彝典金溝遠竄罪人洪明浩亦爲分揀陰竹縣放逐罪人李重蓮一體放送事分付
정조 16년 · 강
命蔚珍士人尹思進差嶺東敎養官刊進其所著書
정조 16년 · 목
江原監司尹師國以蔚珍士人尹思進老病不得起送以所著井觀癡說三册通書衍義一册雜著一册上送馳啓敎曰欲見其人先求其文矣觀卿狀辭老莫能遠致云不可强處豈可强之蔚珍士人尹思進江原道嶺東敎養官差下使之誠心訓誨他道敎養則守令察訪中例兼而此則特差也不可無職名令該曹依京敎官例付軍職成送官敎見其所著諸書精於河洛之數悟得理氣之分如許識解如許功程在詩禮之家猶難能逖矣僻鄕草野之中有如許之人豈不奇喜今若一番披閱册張抛置之案頭而已則殊非召其人索其書之意然其編簡之斷爛義例之出入可知其事力之不逮原册五券還爲下送卿其卽令地方官與思進十分爛商更加淘洗照檢定成二三券仍自本道刻板或自芸閣活印間務從便當而藏板之處印本之數往復內閣爲之事令內閣回諭
정조 16년 · 강
命分養馬執頉中前郡守李得臣降資勿論再昨年賑邑及尤甚邑一體勿論
정조 16년 · 목
敎曰再昨年關西熙川民事何可責馬之不瘦乎馬肥而民飢政爲該倅降資之罪今若膠守前例用相反之律大有違於貴人賤畜之聖訓今番分養馬執頉降資中前郡守李得臣勿論事分付該曹此外若有其時賑邑及尤甚邑一體勿論草記事分付○吏曹啓言谷山前府使朴天衡平安前兵使李得濟俱是賑邑兵使守令降資一款請竝勿論允之敎以今日政隨品陞付軍職江陵其時民事雖非純是尤甚無異尤甚至於長淵倅之加資是何等莫重莫大之事則豈可混用不緊之例降乎兩邑倅李集斗安宗厚一體勿論
정조 16년 · 강
以安春君烿爲都總管徐有和任嵂曺允亨申大顯爲副總管徐營輔爲刑曹參議前望也
정조 16년 · 목
懸頉及未肅拜總管許遞也
정조 16년 · 강
敍總管罷職人仍令付軍職
정조 16년 · 목
敎曰郞官因該曹捧招草記區別處分則堂上不可異同總管罷職人中伴直總管外竝敍用仍令該曹口傳付軍職
정조 16년 · 강
有政吏曹參判朴祐源參議沈煥之進
정조 16년 · 목
以李義弼爲承旨李晚秀爲禮曹參議
정조 16년 · 강
勘放金吾時囚李晉秀等
정조 16년 · 목
禁府以時囚罪人李晉秀閔垠等各杖一百收贖告身盡行追奪啓敎以再犯者重勘一犯宜有差等以公罪功議區別減等又以時囚罪人趙儀逵杖一百收贖告身盡行追奪藍浦縣藍田驛徒三年定配啓敎以定配則過矣奪告身功議區別減等放送又以晉秀垠等功減一等各杖九十收贖趙儀逵議減一等杖九十收贖奪告身四等啓
정조 16년 · 강
詣璿源殿奉審仍詣永禧殿景慕宮展謁
정조 16년 · 목
具翼善冠袞龍袍詣眞殿行禮訖乘輿出拱辰門至明政門前降輿乘輦出弘化門至太廟前路降輦乘輦遣都承旨徐邁修奉審太廟詣南殿紅箭門外降輦乘輿入齋室改具冕服詣版位行禮如儀陞詣殿內奉審還入齋室改具翼善冠袞龍袍乘輿出紅箭門外降輿乘輦詣景慕宮降輦乘輿入齋室改具冕服詣版位行禮如儀還入齋室改具翼善冠袞龍袍乘輿出宮門降輿乘輦至觀旂橋召見泮長命以明日設行春到記及人日製使之知委於柢迎儒生入弘化門降輦入明政門小次
정조 16년 · 목
具翼善冠袞龍袍陞座宗親文武百官四拜訖左議政蔡濟恭進前予曰予於卽阼以後此門朝參卽辛丑與今年而已十年之間事有大異曾在辛丑卿以兵判入侍徑卽出去今卿以此位登筵故欲使百僚觀瞻特臨此門意有在耳卿亦諦悉否濟恭曰臣於伊時事尙能記有而今日此門尤覺怵然矣予曰如有謨猷之可以仰達者陳奏可也濟恭曰如臣魯下焉有嘉謨乎第今僚相不備鼎席久曠國事有叢脞之嘆伏願枚卜賢輔以備其位如臣無似精力凡百萬無堪承之望亟命斥退新年第一祈祝恐無過此矣予曰前已下敎而一䕫足矣雖在庶官猶且官不必備況相職乎又況非其人而苟充而巳則揆以事理當復何如濟恭曰臣於近來雖欲他不暇顧其於精力之不及亦將奈何去月不如是月昨日不如今日一身之顚沛雖無足恤國事之僨誤豈不可悶乎予曰所辭過矣無庸更引
정조 16년 · 강
以朴祐源爲大司憲李晚秀爲大司諫竝前望也
정조 16년 · 강
劃給加分耗穀于松營俾爲將士支放之需
정조 16년 · 목
左議政蔡濟恭啓言開城留守李時秀狀啓以爲本府昨年各倉餉還加分耗各穀四百一石零請依近例劃給云矣松都事勢非請得若干穀物將士支放亦難繼用加耗劃給已成近例請依狀辭劃給從之
정조 16년 · 강
命釜山多大浦兩鎭戰船改造時許斫右道封山松木
정조 16년 · 목
左議政蔡濟恭啓言慶尙左水使崔東岳狀啓以爲釜山多大兩鎭二戰船限滿腐傷不可不改造而所管封山松木體小姑無堪用者請依新頒事目右道封山許䂨云矣莫重戰船不可不及時改造狀中所請許施宜矣從之
정조 16년 · 강
命湖西尤甚邑取用年例自備穀以補賑需
정조 16년 · 목
左議政蔡濟恭啓言忠淸監司朴宗岳所報以爲本道尤甚七邑開春後精抄周急爲計在前設賑時賑邑守令年例自備穀物許令補賑自是前例本營自備租七百石及公州等尤甚七邑今年條自備穀請特爲安徐以補賑需云矣營邑自備之穀本爲此等用處所請許施宜矣從之
정조 16년 · 강
命該曹成送空名帖四百張于箕營以補賑需
정조 16년 · 목
左議政蔡濟恭啓言頃日關西道臣以賑邑空名帖補賑之意狀請而非通一道大賑故防稟矣自上憂念賑穀之不裕特命空名帖願得與否關問關西嶺南後草記稟處矣嶺南則待其報來而關西則初旣請得今於關問之下似無不請之理民事不可緩劃卽許施恐合事宜但所請七百張或涉過多請令該曹成送四百張從之
정조 16년 · 목
左議政蔡濟恭啓言農家備旱之要莫先於修築隄堰迨此春水未生之時預飭諸道禁耕疏鑿期於有效而不可不時遣備郞抽栍摘奸此意請預爲分付于各道從之
정조 16년 · 강
命諸道守令請罪狀啓以令攸司稟處爲辭者政院直下于該府
정조 16년 · 목
刑曹判書李▣啓言外邑守宰之犯科者諸道狀啓皆以令攸司稟處爲辭故臣曺每以移義禁府覆啓蒙允後金吾始爲擧行矣此蓋國初無金吾只有臣曺故狀辭云云實由於此此後則諸道守令請罪狀自政院直下於該府則不害爲省文從便之道矣從之
정조 16년 · 강
飭惠廳均廳上納愆期者定日準捧拒納者勘以事目律
정조 16년 · 목
宣惠廳堂上金尙集啓言惠廳均廳上納自有定限而愆期之弊近成痼瘼間或有經年不納者紀綱所在誠極寒心請自今以後分付各該道臣申嚴考還之法左議政蔡濟恭啓言聞均廳所劃關西小米前後堂上使所親人委往作錢則任其事者不知沾漑之恩竝與公納而多數不納今年明年延拖爲事虧欠殆至累千兩者不止一二人云臣姑未知其姓名之爲誰而事之痛駭莫甚於此請使均堂考出其虧欠實數與當納者之誰某各別定日準捧如或抵賴則移法司嚴治從之敎曰今聞惠堂言甚至結錢亦有踰歲不納處云六抵近來紀綱掃地之致事目法意何等嚴重則前此該堂之無一言萬萬可駭今明適値弛禁之日限以再明無論惠廳均廳納若有拒納者以事目律直勘草記竝與不飭之堂上令政院捧傳旨後復有此等之弊則都提擧論勘該堂
정조 16년 · 강
收還前後臺臣承宣處分傳敎
정조 16년 · 목
大司諫李晚秀獻納李貞運啓言近日諸臺之所秉執者卽大義理而或加斥退或命遞改已非淸朝之美事如是而何望言路之洞開天討之亟行乎承宣之覆難其違越定式固有失矣而究其情則實出於憂憤宜在寬假而譴罷相續是豈平日所望於聖明者哉顧今憲臺不備逆喆追孥之律姑未得齊聲仰請而至於日前非常之敎在臣等區區憂愛之忱有不容泯默者請前後臺臣承宣處分傳敎爲先一倂收還從之
정조 16년 · 강
重推大司諫李晚秀
정조 16년 · 목
晚秀等奏前啓訖復奏曰兩司不備故方有合啓之事而不得仰達臣等當以所懷仰陳矣予曰舊啓旣畢則臺臣先退可也晚秀等曰事在懲討大關義理臣等當仰奏矣予曰臺臣擧措駭然矣仍命推考又敎曰臺臣似當引避矣晚秀等曰雖伏承特推之命事關義理臣等不敢引退矣予曰從重推考晚秀等曰荐承嚴敎不勝萬萬惶悚而情勢輕懲討重臣當先陳所懷矣予曰命退不退再推不引寧有如許體面臺臣竝當禁推退去可也
정조 16년 · 강
命在外及未肅拜三司竝施譴責之典
정조 16년 · 목
獻納李貞運啓言歲首異於他時況懲討方張而三司或在外不上來或在家未肅命揆以分義萬萬駭然請竝施以譴責之典從之
정조 16년 · 목
貞運啓言近日三司之章疏一自設禁後或爲門將阻搪或爲院吏阻格公議不伸言路不開承佐之地未聞匡救之言出納之地了無覆逆之擧切爲慨然請亟寢設禁之命敎以向來果有禁令之故門將阻搪之弊有之云而今番初無禁令則門將豈有阻搪之理啓語太甚䑃朧推考
정조 16년 · 강
校理尹光普副校理曺允大申獻朝副修撰金熙采等以所懷陳勉
정조 16년 · 목
光普啓言我殿下聰明睿知度越百王一日萬幾無微不燭臣不勝欽仰而至如微細之事不待有司之裁稟隨處親決故全無君逸臣勞之義又有妨於保嗇聖躬之方伏願體念焉敎以所奏好矣又啓言元子宮寶齡今爲三歲矣册禮之亟擧臣方顒望而第今輔導之方不容少緩古人至有胎敎先自乳母保母必擇忠厚正直之人置之左右以良知良能之睿性善爲輔導則卽是一國之洪福伏願留念焉敎以當體念焉允大獻朝熙采等啓言我殿下以堯舜之姿繼堯舜之治今爲十六年矣欽明濬哲之德克配古聖而時雍風動之治反讓少康臣等死罪竊以爲我聖上精一執中之學猶有所未盡而然也帝王之學不以記誦詞章爲工萬幾之間政令施措無往非學殿下試取唐虞二典比觀乎今日治象則不惟聖心之慨然日省雖以臣等愚昧亦不能無憾夫二帝之成至治者皆從都兪吁咈中做來今殿下之廷則日贊思襄但見都兪之盛予違汝弼未聞吁咈之美昌言之訪常恢翕受之量而緘默之戒絕少敢言之風立殿陛爭可否尙矣無論雖如袞闕之微箴官師之例警猶且持疑三司之官便歸宂剩一堂之間每多依違此已有遜於設諫鼓置謗木之世而雖以懲討大義理言之堯舜之明五刑誅四兇使天下咸服者最是百王之型範而懲討之不嚴亂逆之不誅莫今時若如有沫飮之擧則門將之阻搪章疏便成前例瞻聆駭惑實非淸朝美事而必討之賊設禁而使不敢言共憤之義畏法而遂不得洩若使如臯陶者爲殿下臣則其所以明刑弼敎者必不若今日之伈泄而如臣等無似者忝在三司之列未劾古人之爲事君不誠之罪固無所逃而亦恐殿下聽言之量不及堯舜懲惡之典未若堯舜以至謇諤無聞亂賊無懲將使明張之義便作應文之歸思之及此寧不憂慨苟殿下以堯舜之心遵堯舜之法使益吁禹戒無有隱諱兜凶苗惡莫敢逃刑則勳華雍熙之治亦不過如斯伏願殿下克恢來諫之德一以爲資治之道一以爲嚴討之本敎以言則是矣
정조 16년 · 강
遞校理尹光普及承旨安廷玹
정조 16년 · 목
光普啓言當此歲首特命朝參卽是盛擧三司諸臣不可不備員而顧今或有未肅拜或有在外三司不備故莫重懲討無以爲之公議莫伸輿情益激矣敎以然矣又啓言近日以來召對經筵許久廢却臣竊慨惜且臣於館銜殆無虛月而一未登對此由於如臣無似不足講論之致方切惶愧昨年李義鳳入侍臣旣親承下敎今不敢更爲仰請而第以存羊之義時命講席召接儒臣恐仰允宜且玉堂之爲官以近密稱之而近來便作宂散之官有其名無其實如持公事入侍之時則依閣臣隨入之例玉堂亦使之入侍又如動駕時班次則又在閣臣之後故實無進參問安之望是甚難處而至於今番元日眞殿行禮時旣不得入參殿內故問安亦不得爲之伏願特降區處之道廷玹啓言校理尹光普筵席所奏宂雜猥越事甚未安所當論勘而本院無可施之罰何以爲之敎以玉堂遞差承旨亦爲遞差
정조 16년 · 강
命江陵府校享魚鱐代用肉脯事自廟堂定例行會
정조 16년 · 목
副修撰金熙采啓言江陵府校享魚鱐道伯一依五禮儀裁減東西從享以下將至素祭之境故儒生輩以代用肉脯之意屢次爭難乃至犯分之擧伊時雖施刑配徐究情實在所當然以其秋菜不遠事勢急迫不得已援用原州校享已例以自今秋始用肉脯之意發關知委繼以書啓仰聞而莫重祭禮終非一時奉命之臣所敢擅斷請令廟堂稟旨定例行會該道從之
정조 16년 · 강
命前佐郞宋徵一施以江陵府儒生所被之律
정조 16년 · 목
副修撰金熙采啓言江陵府儒生輩作梗封章之擧莫非前佐郞宋徵一所勸成者渠本鄙徵之類濟以奸細之行向因科場用情至被南間嚴囚遠地爲奴之律則乃反不悛舊習慫慂遐俗創出百人疏邪論而慮其多士之疑惑則乃誘引知名兩儒使之主張疏擧其爲罪犯有浮儒生而向來大臣之回啓輕勘似未及詳悉本事而然請宋徵一施以儒生所被之律以謝江民以勵頑俗從之
정조 16년 · 목
都承旨徐邁修啓言副修撰金熙采登筵奏對之辭大損體貌請推考從之
정조 16년 · 강
賜訓鍊僉正朴行胤弓子一張仍飭京外訟官隨事公決守令年限外治績表著筋力另壯者筵稟收用全羅左右水虞候戰般還給事令廟堂稟處濟民倉民弊令道臣論理狀聞
정조 16년 · 목
行胤書進所懷言近來擧動時擊錚上言不勝其紛紜此無他內而京司姑息成習彌縫爲主流弊至於壅蔽外而營邑聽斷不公扶抑或偏群情抑鬱不得不呼籲於天地父母此所以紛紜不已者也請嚴飭京外無復如前之姑息彌縫隨事公決則擊錚上言之弊自可止息臣又於守令之年限一款不無所見臣之立朝亦已多年矣出入班列閱覽人物則或有年未六十者而其衰已甚不能趨蹌於殿陛之間又不能駿奔於俎豆之地只以年限未準之故差遣守令居處已便老倦益劇不能早坐晏罷以之簿書多滯民情易壅況且精神已耗識慮未周每患昨事今忘吏奸漸滋邑事罔涯如此之人固不可以年限之未滿差遣守令或有年過七十而筋力頗健精神猶旺百執事可堪反坐於年限有字牧之材而仍作棄物是以故參判臣鄭蘊嘗謂以守令不可拘於年限只觀其筋力衰旺而用捨爲宜云而至於陳疏者有之伏願垂察焉三南水虞候乃是水使之中軍也爲任不輕故創設之初各具水軍戰船居常檢督設施之意豈偶然哉忠淸水虞候則已作履歷窠慶尙右水營移屬統營此二窠不必擧論而至於全羅左右水營虞候中間因一水使之變通虞候所掌戰船移屬上營以如干錢穀給其戰船之代揆以軍制豈不疏虞之甚乎若以虞候之戰船有弊而移屬上營云爾則東萊水虞候之有戰船于今幾百年而無弊湖南兩虞候豈無彼此異同之欠哉自此通變之後所謂虞候仍作宂官便同但坐而嘯凡爲武弁莫不厭避每歸於無勢庸殘之類關防因以疏虞臣謂全羅左右水虞候所掌戰船依舊規還給實爲長策也朝家向來設置濟民倉於嶺沿者蓋爲北民賙賑之資也晉州昆陽固城泗川等四邑以爲糶糴而爲四邑民莫大之弊何者設倉於泗川縣海邊而距三邑遠則百餘里近則七八十里受納之際動費四五日經宿往來浮費太多以今見之所謂濟民之倉反作病民之端矣該邑之民不勝其苦呈訴營邑者積成卷軸已多年所一不開陳其弊此實及今變通之事也變通之道則以其穀物各置該邑沿倉自爲糶糴如値北路移轉時自該邑一齊發倉漕運則於北關小無所害在三邑大祛民弊矣臣居在泗川稔知此弊故玆敢仰陳敎曰今日朝參許令百官奏事卽仰述故事也滿庭含枚爾能挺身有此奏豈不可尙乎茅一件事依爾言申飭京外聽訟之官茅二件事人之筋力不在於年限內外此所以不從年前臺啓也此後年限雖過治績表著筋力另壯而空老之最可惜者令銓堂言于大臣筵稟別爲敍用爲可全羅左右水虞候事令廟堂稟處濟民倉之弊聞之久矣設倉之制卽先朝令甲豈敢輕易議到於銷刻而苟使民弊切至則便宜措置卽亦仰體愛民之聖意令廟堂關問道伯使之詳問列邑民情仍卽論理狀聞後稟處爾以遐方武臣不效時體乃欲開口於百官之中爾則內下弓子一張賜給
정조 16년 · 강
命遞大司諫李晚秀獻納李貞運
정조 16년 · 목
敎曰傳啓之時特推不爲引避更推又不引避有多少奏語特命禁推以弛禁之時故傳旨姑勿捧入則雖因政院誤以勿施分付之致入來肅拜難免疏率大司諫李晚秀遞差獻納李貞運一體捧傳旨
정조 16년 · 강
命以明日行春到記及人日製
정조 16년 · 목
敎曰觀旂橋招見泮長有下敎諸生當已聞知矣明日春到記兼行人日製通方外試取兩試旣合設題亦當兩揭以此分付處所仁政殿當親臨儒生入門敦化門爲之
정조 16년 · 강
忠淸監司朴宗岳以前總管申義淸加給歲饌前同知李光春夫妻存問後題給宴需事啓聞
정조 16년 · 목
狀啓以爲文義前總管申義淸加給歲饌衣資公州前同知李光春令公州判官權彝性馳往存問其夫妻食物衣資宴需輸送而數爻則申義淸米十斗猪肉十斤大口五尾紬一疋綿布二疋李光春米五斗猪肉五斤大口三尾紬一疋綿布二疋宴需米三石生雉十首淸五升眞油五升眞末一斗妻李氏米五斗猪肉五斤大口三尾紬一疋綿布二疋
정조 16년 · 강
命忠淸監司朴宗岳詳問百一歲老人李光春族泒子孫家產以聞
정조 16년 · 목
宗岳狀啓以爲本月十二日馳到公州川內面莊洞里百一歲老人前同知李光春家謹奉聖諭布諭仍頒恩賜物種則光春北望攅祝曰月正迎春之日我聖上特遣道伯存問田間賤夫兼以優老之典恩至渥也唯以華封之祝拜獻九重云觀其容貌則骨格山峙顏色丹渥黑髮復生長可一指許齒牙只脫數箇眼雖少昏耳聰無衰酬酢亦不謬妄問其寢食則答以飯止於數合眠不過一更問其氣力則年前能爲數十里徒步云論其大體洽似七八十歲老人可謂平地神仙聖世上瑞問其妻李氏起居凡節則以爲常能任井臼箕帚之事云矣夫婦之百歲偕老已是絕罕而其康寧尤爲稀異敎曰百歲猶稀異老人之夫妻偕老尤稀異況夫而能作數十里徒步出入韶顏黑髮視不昏聰不聵齒不落飯穩眠穩妻而凡節之康莊倍勝於夫尙能任井臼之事云可謂於古未聞在今初見豈可只令就見存問而止乎老人族泒及子若孫幾人家產足可以養老與否詳細探問條列狀聞事令廟堂分付該道
정조 16년 · 강
以柳文養爲承旨前望也
정조 16년 · 강
京各司各營進辛亥年會計簿
정조 16년 · 목
戶曹餉廳惠廳兵曹訓局禁營御廳守廳總廳時在黃金三百五兩五錢零銀子四十二萬一百十三兩零錢文八十四萬八千三百九十五兩零綿細八十六同零綿布三千五百六十同十九疋零苧布四十九同二疋零布子一千三百三十七同十六疋零米三十六萬三千五百五十二石零田米一萬一千二百四十四石零太五萬十九石零皮雜穀九千十一石零
정조 16년 · 강
園幸日子定以二十四日
정조 16년 · 목
敎曰近日淸暄園幸從近當爲之令兵曹依筵敎磨鍊軍令二十四日出宮翌日展拜亦令禮曹知悉還宮日子分棑依昨年軍令爲之事分付
정조 16년 · 강
御仁政殿行人日製及春到記還詣熙政堂召見大臣備堂試到記講生製試官吳載純金尙集李秉模趙鼎鎭鄭存中洪秀輔李在學尹東晩李晩秀金方行徐榮輔申獻朝李祉永金達淳講試官蔡濟恭李▣李鼎揆金方行李師濂金達淳尹魯東
정조 16년 · 목
具翼善冠袞龍袍乘輿出協陽門入仁政門降輿陞座試官率應講製儒生入庭行禮訖以八大家爲策題擬宋賜王朝樽酒爲詔題命儒生從自願製呈仍命懸題官引儀等拿處以擧行不善也乘輿出仁政門還御熙政堂大臣備堂以次登筵左議政蔡濟恭曰昨年完伯狀啓湖南邑稅穀皆以初運裝載事覆啓蒙允向見錦伯所報則若如完伯狀辭湖西一道稅穀萬無趁時裝發之望本道必生事云此則事勢似然予曰定式未久又復勿施此大有關於銷刻之嫌矣自廟堂關問完伯處可也此所謂結者解之其所捄弊之方使完伯陳之訓鍊大將趙心泰曰園幸有命本營軍兵當爲隨駕而軍兵去就依昨年例擧行乎予曰一依昨年例而馬兵多住於培養峙下只使步軍隨入軍兵之糧米磨鍊在渠輩爲一分利益之效耶心泰曰爲渠輩實萬幸矣仍命開講講訖儒生試券隨捧以入行科次敎曰春到記分製講兼行人日製講居首幼學鄭宗顯策居首幼學南公轍詔居首生員李弘達竝直赴殿試講之次幼學東方淑策之次進士曺錫中詔之次進士李鍾夏竝直赴會試講之次幼學金鳳仁李尙廉鄭潤朴思默策之次生員韓啓重詔之次幼學南星耉各給一分
정조 16년 · 강
推大司憲朴祐源遞校理曺允大
정조 16년 · 목
祐源因賓對登筵將陳所懷予曰如有所懷退詣臺廳書進祐源曰旣得方寸之地懲討時急安敢遽退乎予曰旣以退詣臺廳書進所懷爲敎則此非勿爲之敎也何必如是爭執祐源曰逆喆罪惡不可緩聲故將欲仰達矣予曰命止不止仍又連奏寧有如許事體仍命重推祐源曰懲討義重雖伏承重推之命謹當畢其奏矣予曰懲討雖重豈可承旨一邊讀傳敎臺臣一邊奏所懷乎誠萬萬駭然此非可引之事乎祐源引避予曰勿辭亦勿退待仍命就座祐源曰旣入方寸之地未及竣請何敢晏然就座乎予曰更爲推考祐源引避予曰勿辭承旨申耆請令退待物論從之允大曰都憲旣達所懷則固當積誠回天而只引區區臺體未承批旨遽然就座宜施罷職之典矣予曰近來臺諫豈可數遞玉堂所奏誠不緊矣仍命遞差
정조 16년 · 강
命慶尙左兵使李源所請城役置之
정조 16년 · 목
左議政蔡濟恭啓言頃以慶尙左兵營城堞全築與否容入物力更爲修啓之意草記行會卽見慶尙監司鄭大容狀啓則校擧該兵使李源牒呈以爲本營城牒低殘周回爲一千八百三十六步此則不可不全數改築且於南門外有數百戶民家五六丈大澤環以外城則大有補於守城之道尺量基址亦爲六百二十步而本營所在華山米耗爲二百八十石零以此耗米量其容入則外城可期十餘年舊城可期二十年請令廟堂稟旨分付矣築城之役期以十年二十年太涉迂闊設令以年年略干耗米付之城役未見其必有所補狀中所請請姑置之從之
정조 16년 · 강
兵曹進園幸時軍令
정조 16년 · 목
正月二十四日出宮晝停果川縣經宿水原府二十五日展謁園所還詣水原府經宿二十六日發水原經宿果川縣二十七日還宮
정조 16년 · 강
推兵曹判書李秉模參判李在學參議尹東晩佐郞李邦仁
정조 16년 · 목
堂下侍衛例陳於堂上侍衛之後而仁政殿殿座時堂下侍衛止於門外不入楹內故政院請堂上推考郞廳拿處命竝推考
정조 16년 · 강
以徐有大爲舟師大將
정조 16년 · 강
命水原府治築室挈眷之類捧成册以聞
정조 16년 · 목
敎曰除非設科當次之年則只築室完固者依節製例試取事已有定式矣若或希望紛集殊非定式之意令畿營該府知悉築室已挈眷之類預捧成册狀聞事分付畿營
정조 16년 · 강
以李亨元爲大司諫金熙釆爲獻納前望也
정조 16년 · 강
諭關東伯厲祭設行一依他道例
정조 16년 · 목
江原監司尹師國狀啓以爲厲祭香祝臣在營祗受而本道癘氣一向熾蔓尙不寢息取考臣營謄錄則去庚寅因禮曹啓下關別設厲壇於道內中央邑麟蹄縣而先行城隍發告祭間二日設行厲祭今番亦依此例修治前壇陪送香祝差定獻官諸執事使之虔誠致齋不卜日行祭之意發關知委敎曰諸道則道內中央邑道伯行祀各其邑則邑倅行祀而觀此狀辭該道事例之鹵莾可知依他道例擧行而道伯之殘邑往來爲弊可慮獻官差定亦無不可竝以此意知悉擧行事回諭
정조 16년 · 강
召見檢校直閣徐榮輔及入格儒生南公轍李弘達曺錫中韓啓重南星耉于重熙堂
정조 16년 · 목
予謂公轍曰爾以輔養官之子今大闡予心愴感故相徐文淸與爾父同是甘盤之舊而爾與徐榮輔同時立朝事甚可貴特命榮輔呼爾新來矣
정조 16년 · 강
賜祭故奉朝賀南有容命該曹給衣資食物於其夫人仍爲存問
정조 16년 · 목
敎曰南輔養官自予三歲時受學而置在膝上誠心訓誨予於文字始知向方卽南輔養嘉惠之功也先朝屢加寵異至陞資級及其年至告退也與朴諭善竝許休致臨殿同日宣麻用兩疏故事錫以宸章宸翰侈以米布紬帛仍命撰成伊日盛擧彙爲一書活印頒行又藏本于史庫以示後此蓋先朝恩典之出常也予於御極之後雖蔭庇其子若孫此不過爲其家祿仕之意豈可曰酬其功今幸其子大闡爲其家奇幸不淺故相徐志修卽與南輔養同時在輔養官之任其孫唱第之日遣官致祭今豈可不爲乎故奉朝賀南有容家遣檢校直閣徐榮輔致祭祭文當親撰以此分付奉朝賀夫人令該曹別送衣資食物仍令郞官存問草記○戶曹啓言故奉朝賀南有容妻金氏衣資綿紬五匹木綿七匹食物米五石太二石輸送仍令郞官存問
정조 16년 · 강
命獻納金熙釆問啓旋遞之
정조 16년 · 목
政院啓言熙采旣在闕中雖値夜深當卽肅謝而拜辭已過之後始呈肅單請推考敎以其委折問啓又啓言問于熙來處則以爲諫院下隸不卽來告移除之命始聞於拜辭已過之後云矣熙釆又處置大司憲朴祐源出仕敎曰三更前不得已姑停呼望雖曰臺體卽然俄因政院啓辭先施問備更令問啓則當避不避反以僚臺避嫌無難處置揆以處義做錯非細當該詣臺臺臣遞差
정조 16년 · 강
命園幸時留陳以御營擧行先後廂軍竝依昨年例
정조 16년 · 목
兵曹啓言昨年園幸時通化門外守總兩營留陳置之大駕渡涉後舟師大將入來只率前排通化門外朝房待候而還宮時出去津頭擧行矣今番則何以爲之敎以依昨年例爲之禁營卽留陳當次而大將以舟師大將進去園幸時留陳以御營廳擧行又啓言昨年園幸時壯勇營鄕軍三哨爲後廂而與隨駕禁軍先詣津頭越邊待候出宮時留都營軍兵四哨爲先後廂挾輦軍一百名禁軍一番亦以留營中除出隨駕至津頭落後還宮時亦依出宮時例擧行矣今亦依此磨鍊乎敎以依昨年例爲之
정조 16년 · 강
放引儀李萬羽金思卨李厚植鄭璯許㬘張思恭崔慶鎭等
정조 16년 · 강
罷禮曹判書鄭好仁遞承旨柳文養
정조 16년 · 목
承旨徐邁修啓言禮曹壇享親行吉日以二月初六日擇入而初五日元陵國忌正日相値設令日官不能審愼爲禮堂者循例草記萬萬駭然所當重勘而本院請推外無他罰何以爲之敎以捧納承旨遞差該曹堂上罷職當該日官令刑判各別嚴杖懲勵
정조 16년 · 강
命前檢閱李重蓮削職分揀
정조 16년 · 목
承旨洪仁浩啓言左右史備員事命下而重蓮方在削職中矣敎以一體分揀
정조 16년 · 강
遞工曹判書沈豊之
정조 16년 · 강
有政吏曹參議沈煥之進
정조 16년 · 목
以李晩秀爲承旨李在學爲吏曹參判李顯道爲獻納李貞運爲校理申馥爲副校理金翰東爲修撰金羲淳爲副修撰吳載純爲工曹判書李敬五爲大司諫尹行元爲禮曹參議李亨元仍任刑曹參判高陽郡守金思義朔寧郡守康命吉相換○監試覆試學禮講試官一所金羲淳姜忱二所金熙朝張錫胤三所金達淳鄭東愼
정조 16년 · 강
平安監司洪良浩以道內分賑馳啓